|  |
| --- |
| **AVDELING: SOLSTUGUA**  **PERIODE:** 1 |
| MÅL FOR PERIODEN:   * Gjennom temaet «den fysiske kroppen» ønsker vi at barna skal bli kjent med egen kropp.   Vi kommer til å jobbe med:   * Benevning * Grovmotorikk * Trygg tilknytning |
| BAKGRUNN FOR VALG AV MÅL:   * Vi i Hågåsletta barnehage har for barnehageåret 2019/2020, satt «kroppen» som årstema.  Gjennom tema kroppen min vil vi i perioden fra august til oktober bruke kroppen vår til ulike aktiviteter som, hinderløype ute og inne, utforske uteområdet i barnehagen, skogen og sang med bevegelse. I rammeplan for barnehagen, står det blant annet at «barnehagen skal bidra til at barna opplever trivsel, glede og mestring ved allsidig bevegelseserfaringer, inne og ute, året rundt». Vi vil og ha stort fokus på å bli kjent, skape trygghet og tilhørighet. * I rammeplan står det at «gjennom arbeid med kropp og bevegelse skal mulighet til å oppleve, leke, lære og skape med kroppen som utgangspunkt». Gjennom bruk av kropp og bevegelse blir barna bedre kjent, de lærer seg bedre å forstå og de kommuniserer med hverandre gjennom lek og bevegelse. De skaper nye tilhørigheter og nye samspill med hverandre. * «Barnehagen skal bidra til at barna blir kjent med egne behov og får kjennskap til menneskekroppen». Barna skal og få «oppleve å vurdere og mestre risikofylt lek gjennom kroppslige utfordringer» (Rammeplan). Vi legger til rette med ulike aktiviteter som passer alle sitt ferdighetsnivå samtidig som vi legger til rette for at de skal utfordre og utvikle seg videre ved bruk av kroppen sin. For noen kan tur i skogen i ulent terreng og hinderløyper på ulike gjenstander være en utfordrende og morsom aktivitet, men for andre kan bare det å ta seg frem i uteområde være stor nok utfordring. * Leken er en viktig del av og har en sentral plass i hverdagen.  Gjennom lek utvikler de seg sosialt, de lærer å kjenne seg selv og andre, sosiale koder for hva som er greit og ikke greit. Gjennom lek bearbeider de inntrykk og opplevelser. Vi ønsker å legge til rette for et godt lekemiljø hvor barna kan utfordre seg og oppleve mestring og glede. Vi ønsker og å ta barnas initiativ og interesser med i leken. * Trygg tilknytning er en viktig del av de første månedene i barnehagen. Barnehagen skal sammen med foreldrene legge til rette for at barnet skal få en trygg og god start i barnehagen. Det er viktig for barnet å bli godt kjent derfor bruker vi god tid til å bli godt kjent, etablere relasjoner og knytte seg til de voksne. Barnehagen sørger for tett oppfølgning den første tiden slik at barnet skal føle tilhørighet og trygghet. Det står og i Rammeplan at «Barnehagen skal tilpasse rutiner og organisere rom og tid slik at barnet får tid til å bli kjent, etablere relasjoner og knytte seg til personalet og andre barn». Når barnet opplever tilhørighet og trygghet, vil det mestre å leke, utforske og lære. |
| HVORDAN JOBBER VI FOR Å OPPNÅ VÅRE MÅL:   * **Tilknytning:** Ved oppstart i barnehage for de yngste barna er TID et viktig ord. Små barn trenger god til på å bli kjent med og bli trygg i barnehagen. Barnehagen er en helt ny arena for dem, der de kjente og nære omsorgspersonene blir byttet ut med nye voksne. Vi har derfor valgt å ha primærkontakter til barna når de begynner i barnehagen, sånn at de har en voksen som kan skape tilknytning og trygghet for barnet- etter hvert når barnet begynner å bli trygg bytter vi mere på hvilken voksen som hjelper barnet i ulike situasjoner. For små barn vil hjem og barnehage til sammen utgjøre helheten i livet deres. Foreldre og personale må da samarbeide om den felles omsorgen for barnet, slik at den totalt sett blir god og sammenhengende. * For å skape god tilknytning mellom barn og voksne skal vi voksne være sammen med barna og tilgjengelig for dem gjennom hele dagen. Vi skal være på gulvet der barna er, vi skal ha oppmerksomheten rettet mot barna for å fange opp deres interesser eller tilnærmelser. Små barn uten noe særlig språk bruker kroppen og blikket for å fortelle hva de vil- disse signalene skal vi respondere på. * Vi voksne skal romme følelsene til barna, vi skal være trygge, vise forståelse og akseptere de følelsene barnet har. * **Voksenrollen:** Barna observerer voksne hver dag i barnehagen, og de speiler seg i hverandre. Voksne må tenke på hvordan vi ønsker å vise at vi bryr oss og inkludere dem, og en av måtene er å være aktive selv. "Kropp imiterer kropp". Vi er aktive voksne som legger til rette for bevegelsesglede gjennom hele dagen. Vi har fokus på mestring, å motivere barna, skape både variasjon og gjentakelse. Variasjon er viktig for allsidig utfordring, og gjentakelse gir trygge barn som opplever mestring. Fokus på å øve, prøve og mestre. Vi jobber ut fra et barnesyn som sier at vi skal ha tro på barnet og dets iboende evner og ferdigheter. I praksis betyr det at alle skal behandles med likeverd og respekt, hvor alle er like mye verd. Det du aldri ville sagt eller gjort mot en voksen, skal du heller aldri si eller gjøre mot et barn. Det er alltid den voksne som har ansvaret for sin relasjon til hvert enkelt barn. Dette betyr at om en voksen oppfatter et barn som utfordrende, er det den voksne som skal endre sin tilnærming til dette barnet. Det handler om å se med det gode blikket. Dette gjenspeiles i barnehagens hverdagsliv gjennom omsorg, lek og læring. * Temaet for denne perioden er «den fysiske kroppen». Småbarn leker og lærer gjennom erfaringer med kroppen. De leker mye kroppslig lek, liker å klatre og løpe. Vi ønsker å tilrettelegge for dette både inne og ute. Ved at vi har store elementer inne de kan utforske gjennom kropp og som de kan få en «felles lek» rundt. Småbarn leker ofte ved siden av hverandre, men når det kommer til store elementer ser vi ofte at de får en felles opplevelse og ett samspill seg imellom. Vi ønsker også å legge til rette for utelek for alle, ut ifra ferdigheter. * Hinderløyper både inne og ute er en fin mulighet for barna å leke og erfare gjennom kroppen, det er også fint i forhold til motorisk utvikling. Noen av barna har akkurat lært å gå og det å klatre over en lav benk kan være stor nok utfordring, mens for andre er det spennende å prøve seg på å balansere eller hoppe over «hindre». * Vi har et uteområde som oppmuntrer til motoriske utfordringer, som skråningen ned mot sandkassa, mange trenger ei hånd å holde i nå på høsten, mens til våren klarer de den helt på egenhånd! Vi har også skogen som nærmeste nabo og ser at dette er et supert sted for 2-åringene å utvikle de motoriske ferdighetene- derfor ønsker vi å ha skogen som «base» på myggklubben nå i høst. * Mange av barna er glad i sanger, rim og regler- vi bruker dette aktivt gjennom dagen, både i form av små samlinger eller sanger ved bordet, men også i en-en situasjoner som i lek eller på stellebordet. Vi bruker mye sanger med bevegelser til, da vi ser at barna liker dette og ofte lærer seg bevegelsene før sangene. Stelle- situasjon er en fin mulighet til også benevning av kroppsdeler som er relevant i fht periodetemaet. * I denne perioden kommer vi også til å ha om høst, hvordan naturen forandrer seg og hvilke farger vi ser når vi er ute. * Vi skal også ha bibelfortelling: Skapelsen. Da vil barna høre om hvordan Gud skapte verden gjennom konkreter og flanellograf. Vi knytter sangen «Hvem har skapt alle blomstene?» til fortellingen. |
| VIKTIGE DATOER DENNE PERIODEN:  13.september: Planleggingsdag  27.oktober: Høsttakkefest på Tabernakelet |